
[bookmark: _Hlk94253080]I SKYRIUS
BENDROSIOS NUOSTATOS

1.  Kėdainių rajono savivaldybė, skatindama valdytojus bendromis jėgomis tinkamai prižiūrėti ir tvarkyti kultūros paveldo objektus, esančius Kėdainių rajono savivaldybės teritorijoje, ir kultūros paveldo statinius, esančius Kėdainių senamiesčio dalyje (unikalus kultūros vertybių registro kodas16074), iš dalies finansuoja jų išsaugojimo darbus.
2.  Kultūros paveldo objektų, esančių Kėdainių rajono savivaldybės teritorijoje, ir kultūros paveldo statinių, esančių Kėdainių senamiesčio dalyje, išsaugojimo darbų finansavimo tvarkos aprašas (toliau – Tvarkos aprašas) reglamentuoja tvarką, pagal kurią iš Kėdainių rajono savivaldybės (toliau – Savivaldybė) biudžeto lėšų iš dalies finansuojami kultūros paveldo objektų, esančių Kėdainių rajono savivaldybės teritorijoje (toliau – kultūros paveldo objektas), ir kultūros paveldo statinių, esančių Kėdainių senamiesčio dalyje (toliau – kultūros paveldo statinys), išsaugojimo darbai, nustato paraiškų teikimo tvarką ir sąlygas, paraiškų vertinimą, atrankos kriterijus ir lėšų panaudojimo kontrolę.
3.  Vartojamos sąvokos:
3.1. Paraiška – prašymas iš dalies finansuoti kultūros paveldo objekto, esančio Kėdainių rajono savivaldybės teritorijoje, arba kultūros paveldo statinio, esančio Kėdainių senamiesčio (u.k.16074) dalyje, išsaugojimo darbus iš Savivaldybės biudžeto lėšų.
3.2.  Pareiškėjas – paraišką pateikęs fizinis ar juridinis asmuo, nuosavybės ar kita valdymo teise valdantis kultūros paveldo objektą ar kultūros paveldo statinį arba jo įgaliotas asmuo.
3.3.  Kultūros paveldo objektai – pavieniai, kompleksiniai ar į kompleksą įeinantys objektai, registruoti kaip nekilnojamosios kultūros vertybės.
3.4.  Kultūros paveldo statinys – vertingųjų savybių turintis pastatas, jo dalis arba urbanistinės struktūros objektas.
3.5. Valdymo teisę patvirtinantys dokumentai – kultūros paveldo objekto ar kultūros paveldo statinio nuosavybės arba kitą valdymo teisę patvirtinantys dokumentai, žemės sklypo patikėtinio sutikimas dėl prašomų finansuoti išsaugojimo darbų atlikimo;
3.6. Valdytojas – kultūros paveldo objekto ar kultūros paveldo statinio savininkas ar kitas fizinis ar juridinis asmuo nuosavybės, patikėjimo, nuomos, panaudos ar kitokiu teisėtu pagrindu valdantis kultūros paveldo objektą ar kultūros paveldo statinį arba jo įgaliotas asmuo.
4.  Kitos Tvarkos apraše vartojamos sąvokos atitinka Lietuvos Respublikos nekilnojamojo kultūros paveldo apsaugos įstatyme ir kituose teisės aktuose vartojamas sąvokas.

II SKYRIUS
LĖŠŲ ŠALTINIAI IR FINANSUOJAMI IŠSAUGOJIMO DARBAI

5.  Išsaugojimo darbai finansuojami iš lėšų, kurias skiria Kėdainių rajono savivaldybės taryba, tvirtindama savivaldybės biudžetą. 
6. Finansavimo lėšos numatytos Kėdainių rajono savivaldybės strateginio veiklos plano 06 Kultūros paveldo išsaugojimo, turizmo skatinimo ir vystymo  programoje.
7.  Iš Savivaldybės biudžeto lėšų iš dalies finansuojami šie išsaugojimo darbai: 
7.1.  kultūros paveldo objekto tvarkybos darbai, kurių rūšys nurodytos paveldo tvarkybos reglamente PTR 3.08.01:2013 „Tvarkybos darbų rūšys“ [5.1.];
7.2.  kultūros paveldo objekto apsaugos techninių priemonių įrengimo darbai, nurodyti Apsaugos techninių priemonių įrengimo ir neatidėliotinų darbų sąraše [5.2.];
7.3.  kultūros paveldo objekto ar kultūros paveldo statinio tvarkomieji statybos darbai, atitinkantys Lietuvos Respublikos statybos įstatyme nustatytą statinio paprastojo remonto sąvoką, kuriais pagerinama kultūros paveldo objekto ar kultūros paveldo statinio fasadų  ir  (ar) stogų techninė bei estetinė būklė (išskyrus išorės sienų apšiltinimą).

III SKYRIUS
PARAIŠKŲ TEIKIMAS

8. Pareiškėjas pateikia paraišką finansuoti kultūros paveldo objekto ar kultūros paveldo statinio išsaugojimo darbus iš Savivaldybės biudžeto lėšų (Tvarkos aprašo 1 priedas) ir Išsaugojimo darbų duomenų aprašą (Tvarkos aprašo 2 priedas) Savivaldybės administracijos paskelbtame kvietime teikti paraiškas nustatytais terminais ir tvarka. Kvietimas teikti paraiškas ir paraiškų teikimo tvarka viešai skelbiama vietinėje spaudoje ir Savivaldybės interneto svetainėje www.kedainiai.lt. 
9.  Paraišką, Išsaugojimo darbų aprašą, kartu su 10‒14 punktuose nurodytais dokumentais skaitmeninėje laikmenoje (kompaktiniame diske arba USB laikmenoje .pdf, .jpg, .adoc formatais) pareiškėjas pateikia Savivaldybės administracijos Architektūros ir urbanistikos skyriui (toliau – Architektūros ir urbanistikos skyrius) bendrąją tvarka.
10.  Kartu su paraiška, Išsaugojimo darbų duomenų aprašu privaloma pateikti šiuos dokumentus: 
10.1. įgaliojimą (jeigu paraišką pateikia valdytojo įgaliotas asmuo);
10.2. valdymo teisę patvirtinančius dokumentus;
10.3. kultūros paveldo objekto ar kultūros paveldo statinio esamos būklės fotofiksaciją, atliktą paraiškos teikimo metais;
10.4. rašytinį patvirtinimą dėl pareiškėjo dalies lėšų skyrimo prašomiems finansuoti išsaugojimo darbams arba kitus dokumentus, pagrindžiančius šių darbų finansavimą iš kitų šaltinių; 
11.  Teikiant paraišką finansuoti kultūros paveldo objekto taikomuosius tyrimus (tarp jų ir archeologinius tyrimus), papildomai privaloma pateikti:
11.1.  preliminarią taikomųjų tyrimų užduotį, kurioje Pareiškėjas aprašo planuojamų tyrimų poreikį ir tikslus bei taikomųjų tyrimų sąmatą, parengtą pagal paveldo tvarkybos reglamento PTR 4.01.01:2007 „Nekilnojamojo kultūros paveldo ardomųjų tyrimų ir projektavimo dokumentacijos rengimo darbų sąnaudų normatyvai“ [5.9.] reikalavimus, aktualiomis einamųjų metų kainomis. Archeologinių tyrimų atveju – archeologinių tyrimų projektą ir archeologinių tyrimų sąmatą, parengtą pagal PTR 2.13.01:2011 „Archeologinio paveldo tvarkyba“ [5.8.]. Jei taikomieji tyrimai bus vykdomi etapais, turi būti pateikta atskira kiekvieno etapo skaičiuojamoji kaina;   
11.2.  leidimą įgyvendinti taikomųjų tyrimų projektą, išduotą vadovaujantis PTR 3.04.01:2014 ,,Leidimų atlikti tvarkybos darbus išdavimo taisyklės“ [5.5.] arba PTR 2.13.01:2011 „Archeologinio paveldo tvarkyba“ [5.8.].
12. Teikiant paraišką finansuoti kultūros paveldo objekto tvarkybos darbų ir (ar) apsaugos techninių priemonių įrengimo darbų projektavimą, papildomai privaloma pateikti:
12.1. informaciją apie atliktus tyrimus;
12.2. statinio ekspertizės aktą, parengtą pagal STR 1.03.01:2016 „Statybiniai tyrimai. Statinio avarija“ [5.11.] arba statinio techninės priežiūros patikrinimo aktą, parengtą pagal STR 1.07.03:2017 „Statinių techninės ir naudojimo priežiūros tvarka. Naujų nekilnojamojo turto kadastro objektų formavimo tvarka“ [5.10.] (jei tokie aktai buvo sudaryti); 
12.3. preliminarią projektavimo darbų užduotį, kurioje Pareiškėjas aprašo projektavimo darbų poreikį ir tikslus bei projektavimo darbų sąmatą, parengtą pagal PTR 4.01.01:2007 „Nekilnojamojo kultūros paveldo ardomųjų tyrimų ir projektavimo dokumentacijos rengimo darbų sąnaudų normatyvai“ [5.9.] reikalavimus, aktualiomis einamųjų metų kainomis;
12.4. kultūros paveldo tvarkybos darbų projektinius pasiūlymus, kuriems pritarė Architektūros ir urbanistikos skyrius ar (ir) Kultūros paveldo departamentas prie Kultūros ministerijos Kauno skyrius (jei projektiniai pasiūlymai yra parengti).
13. Teikiant paraišką finansuoti kultūros paveldo objekto tvarkybos darbus ir  (ar) apsaugos techninių priemonių įrengimo darbus, papildomai privaloma pateikti:
13.1. tvarkybos darbų ir (ar) apsaugos techninių priemonių įrengimo projektą su skaičiuojamąja kaina, parengtą pagal PTR 3.06.01:2014 „Kultūros paveldo tvarkybos darbų projektų rengimo taisyklės“ [5.3.], PTR 4.01.26:2007 „Nekilnojamojo kultūros paveldo paveldotvarkos darbų skaičiuojamųjų kainų nustatymo rekomendacijos“ [5.4.], taikant valstybės įmonės Statybos produkcijos sertifikavimo centro registruotas Juridinių asmenų, fizinių asmenų ir mokslo įstaigų parengtas rekomendacijas dėl statinių statybos skaičiuojamųjų kainų nustatymo ir STR 1.04.04:2017 „Statinio projektavimas, projekto ekspertizė“ [5.7.]. Jei projektas bus įgyvendinamas etapais, turi būti pateikta atskira kiekvieno etapo įgyvendinimo skaičiuojamoji kaina;
13.2. Tvarkos aprašo 13.1. papunktyje nurodytam projektui įgyvendinti reikalingą leidimą, išduotą vadovaujantis PTR 3.04.01:2014 „Leidimų atlikti tvarkybos darbus išdavimo taisyklės“ [5.5.] nustatyta tvarka.
14. Teikiant paraišką finansuoti kultūros paveldo objekto ar kultūros paveldo statinio tvarkomuosius statybos darbus, papildomai privaloma pateikti:
14.1. statinio projektą su skaičiuojamąja kaina, parengtą pagal STR 1.04.04:2017 „Statinio projektavimas, projekto ekspertizė“ [5.7.];
14.2. statybą leidžiantį dokumentą, išduotą vadovaujantis statybos techniniu reglamentu  pagal STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ [5.6.].

IV SKYRIUS
PARAIŠKŲ NAGRINĖJIMAS

15. Pateiktas paraiškas priima ir jų atitiktį Tvarkos aprašui ir Lietuvos Respublikos teisės aktams patikrina Architektūros ir urbanistikos skyrius. Nustatęs, kad prašymas ir jame pateikti dokumentai neatitinka Tvarkos aprašo bei kitų teisės aktų reikalavimų, atsakingas Architektūros ir urbanistikos skyriaus darbuotojas per 10 darbo dienų nuo paraiškos gavimo informuoja elektroniniu paštu arba raštu pareiškėją dėl nustatytų neatitikimų ir siūlo per 20 darbo dienų ištaisyti paraiškos trūkumus. Pareiškėjui per nustatytą terminą neištaisius nurodytų paraiškos trūkumų, paraiška toliau nenagrinėjama, o pareiškėjas per 5 darbo dienas nuo termino trūkumams ištaisyti pasibaigimo informuojamas apie priimtą sprendimą. Jei paraiška atitinka Tvarkos aprašo ir kitų teisės aktų reikalavimus, Architektūros ir urbanistikos skyrius perduoda prašymą nagrinėti 16 punkte nurodytai programos įgyvendinimo komisijai. Pareiškėjas per 10 darbo dienų nuo paraiškos pateikimo turi teisę savo iniciatyva koreguoti paraišką. Tokiu atveju bendras paraiškos patikrinimo terminas negali viršyti 30 darbo dienų.
16. Pateiktas paraiškas pagal finansavimo programos nurodytus prioritetus nagrinėja, finansuotinus objektus ir finansavimo dydį siūlo Savivaldybės administracijos direktoriaus įsakymu sudaryta programos įgyvendinimo komisija (toliau programos įgyvendinimo Komisija). Programos įgyvendinimo komisija savo veikloje vadovaujasi Savivaldybės administracijos direktoriaus įsakymu patvirtintais komisijos nuostatais, kuriuose nurodomos programos įgyvendinimo komisijos teisės, pareigos, funkcijos, darbo organizavimo ir sprendimų priėmimo tvarka, komisijos narių atsakomybė.
17. Programos įgyvendinimo komisija, išnagrinėjusi pateiktas paraiškas, vadovaudamasi finansavimo programos V skyriuje nurodytais prioritetais ir VI skyriuje nurodytais finansavimo principais, pasiūlo finansuotinus objektus ir konkretų finansavimo dydį, atsižvelgdama į Kėdainių rajono savivaldybės strateginio veiklos plano Kultūros paveldo puoselėjimo ir kultūros paslaugų plėtros programoje skirtų asignavimų dydį. 
18. Vadovaudamasis programos įgyvendinimo komisijos priimtu (-ais) sprendimu (-ais), Architektūros ir urbanistikos skyrius rengia Savivaldybės administracijos direktoriaus įsakymo projektą dėl finansuojamų kultūros paveldo objektų ir kultūros paveldo statinių sąrašo (toliau – Sąrašo) patvirtinimo. Įsakymas viešai skelbiamas Savivaldybės interneto svetainėje www.kedainiai.lt.
19. Valdytojus, kurių paraiškos nebuvo patenkintos, Architektūros ir teritorijų planavimo skyrius per 10 darbo dienų nuo Sąrašo patvirtinimo dienos informuoja raštu, nurodydamas paraiškų atmetimo motyvus.  
20. Per 20 darbo dienų nuo Sąrašo patvirtinimo su valdytojais, kuriems skirtas finansavimas, pasirašomas Kėdainių rajono savivaldybės biudžeto lėšų naudojimo sutartis (toliau – Sutartis). Sutarties forma tvirtinama Savivaldybės administracijos direktoriaus įsakymu.
21. Patvirtintame Sąraše lėšos valdytojui pervedamos Sutartyje nustatytais terminais ir tvarka.
22. Valdytojas Tvarkos aprašo 7 punkte nurodytus išsaugojimo darbus privalo įgyvendinti Sutarties sudarymo einamaisiais metais, ne vėliau kaip iki lapkričio 30 dienos. 



V SKYRIUS
IŠSAUGOJIMO DARBŲ FINANSAVIMO PRIORITETAI 

23. Atsižvelgiant į pateiktas paraiškas, kultūros paveldo objektų ir kultūros paveldo statinių išsaugojimo darbų finansavimo prioritetas apskaičiuojamas, atsižvelgiant į gautų balų, skiriamų už paraiškos atitiktį kiekvienam iš kriterijų, sumą:
23.1. vykdomi fizinio asmens nuosavybės teise valdomo pastato tvarkybos ir (ar) apsaugos techninių priemonių įrengimo ir (ar) tvarkomieji statybos darbai – 2 balai;
23.2. vykdomi daugiabučio gyvenamojo namo (turinčio 3 ir daugiau butų) tvarkybos ir (ar) apsaugos techninių priemonių įrengimo ir (ar) tvarkomieji statybos darbai ‒ 2 balai;
23.3. vykdomi saugomo kultūros paveldo objekto (pastato), kuriam iškilusi reali sunykimo grėsmė, tvarkybos ir (ar) apsaugos techninių priemonių įrengimo darbai (tuo atveju, jei statinio techninės priežiūros patikrinimo akte arba statinio ekspertizės akte nurodyta objekto fizinė būklė neatitinka teisės aktų reikalavimų) – 1,5 balo;
23.4. vykdomi tvarkybos ir (ar) apsaugos techninių priemonių įrengimo ir (ar) tvarkomieji statybos darbai, susiję su pastato fasadų ir (ar) stogų sutvarkymu Kėdainių senamiesčio (u.k. kvr 16074) dalyje (tuo atveju, jei kompleksiškai sutvarkomas visas pastato fasadas ir (ar) stogas) ‒ 1,5 balo;
23.5. vykdomi medinės architektūros statinio tvarkybos ir (ar) apsaugos techninių priemonių įrengimo ir (ar) tvarkomieji statybos darbai – 1 balas;
23.6 vykdomi tęstiniai pastato tvarkybos ir (ar) apsaugos techninių priemonių įrengimo ir (ar) tvarkomieji statybos darbai – 0,5 balo;
23.7. kultūros paveldo objekto ar kultūros paveldo statinio valdytojo išsaugojimo darbų finansinis indėlis didesnis nei 30 procentų – 0,5 balas.
23.8. kultūros paveldo objekto ar kultūros paveldo statinio valdytojo išsaugojimo darbų finansinis indėlis didesnis nei 50 procentų – 1 balas.
24. Finansavimo prioritetas teikiamas paraiškoms, surinkusioms didesnę balų sumą.
25. Jei pateiktos paraiškos gavo vienodą balų sumą, pirmumas suteikiamas anksčiau pateiktoms paraiškoms.
26. Finansavimas neskiriamas, kai:
26.1. paraiška surinko mažiau nei 1 balą;
26.2. valdytojas pateikė neteisingai įformintus ar ne visus Tvarkos aprašo 10‒14 punktuose nurodytus dokumentus arba klaidingus duomenis ir per nustatytą terminą šių trūkumų neištaisė;
26.3. valdytojas nesilaiko paveldosaugos reikalavimų;
26.4. finansavimas ar kompensavimas iš Savivaldybės ar valstybės biudžeto už tuos pačius tvarkybos, apsaugos techninių priemonių įrengimo ar tvarkomuosius statybos darbus tame pačiame objekte jau buvo skirtas;
26.5. lėšos išnaudotos prioritetinių kultūros paveldo objektų ir kultūros paveldo statinių tvarkybos ir (ar) apsaugos techninių priemonių įrengimo ir (ar) tvarkomiesiems statybos darbams.
27. Valdytojai, kurie negavo dalinio finansavimo dėl aplinkybės, nurodytos šio Tvarkos aprašo 26.5 papunktyje, turi teisę teikti paraišką ir gauti dalinį finansavimą sekantiems metams. Tokiu atveju valdytojas teikia Savivaldybės administracijai naują paraišką finansavimo programos nustatyta tvarka dėl dalinio finansavimo skyrimo (be priedų). 

VI SKYRIUS 
LĖŠŲ PASKIRSTYMAS

28. Nustatant finansavimo dydį, skirtos lėšos paskirstomos taip:
28.1. iki 70 procentų gali būti finansuojami kultūros paveldo objekto taikomieji tyrimai (tarp jų ir archeologiniai tyrimai), kultūros paveldo objekto tvarkybos ir (ar) apsaugos techninių priemonių įrengimo darbų projekto parengimas, bet ne daugiau negu 3 tūkst. eurų; 
28.2. iki 80 procentų gali būti finansuojami avarinės būklės likvidavimo darbai bet ne daugiau negu 30 tūkst. eurų ;
[bookmark: _Hlk23854858]28.3. iki 50 procentų gali būti finansuojami kultūros paveldo objekto tvarkybos ir (ar) apsaugos techninių priemonių įrengimo ir (ar) tvarkomieji statybos darbai arba kultūros paveldo statinio tvarkomieji statybos darbai, bet ne daugiau negu 30 tūkst. eurų.

VII SKYRIUS
KONTROLĖ

29. Už teisingos informacijos pateikimą paraiškoje ir tikslingą lėšų panaudojimą atsako Sutartį pasirašęs valdytojas.
30. Paaiškėjus, kad lėšos buvo panaudotos ne pagal paskirtį, valdytojas privalo lėšas grąžinti į Sutartyje nurodytą sąskaitą Sutartyje nustatyta tvarka ir terminais.
31. Valdytojai, šiame Tvarkos apraše nustatytą finansavimą gavę neteisėtai, arba asmenys, prisidėję prie neteisėto finansavimo gavimo (sąmoningai pateikę ar patvirtinę klaidingus duomenis), atsako Lietuvos Respublikos įstatymų nustatyta tvarka.
32. Finansuojamų objektų tvarkybos ir (ar) apsaugos techninių priemonių įrengimo ir (ar) tvarkomuosius statybos darbus kontroliuoja savivaldybės administracijos direktoriaus įsakymu sudaryta komisija. 
33. Savivaldybės administracijos direktoriaus įsakymai dėl finansavimo programos patvirtinimo gali būti skundžiami Lietuvos Respublikos teisės aktų nustatyta tvarka.


VIII SKYRIUS
BAIGIAMOSIOS NUOSTATOS

34. Už šios finansavimo programos vykdymą ir kontrolę atsakinga savivaldybės administracijos direktoriaus įsakymu sudaryta komisija ir Kėdainių savivaldybės Architektūros ir urbanistikos skyrius.
35. Išsaugojimo darbų įgyvendinimo dokumentai, saugomi Savivaldybės administracijoje Lietuvos Respublikos dokumentų ir archyvų įstatymo nustatyta tvarka. 
36. Ginčai dėl šios finansavimo programos taikymo sprendžiami teisės aktų nustatyta tvarka.

________________

